61982C0273
ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΈΑ
SIR GORDON SLYNN
ΠΟΥ ΑΝΑΠΤΫΧΘΗΚΑΝ ΣΤΙΣ 14 ΣΕΠΤΕΜΒΡΊΟΥ 1983 (
1
)
Κύριε πρόεδρε,
Κύριοι δικαστές,
Με την παρούσα προσφυγή η Επιτροπή ζητεί, δυνάμει του άρθρου 169 της συνθήκης ΕΟΚ, να αναγνωριστεί ότι η Ιταλική Δημοκρατία, παραλείποντας να λάβει τα αναγκαία μέτρα εφαρμογής της οδηγίας 77/796/ΕΟΚ του Συμβουλίου, της 12ης Δεκεμβρίου 1977 (ΕΕ ειδ. έκδ. 06/002, σ. 11), παρέβη τις υποχρεώσεις που υπέχει από τη συνθήκη ΕΟΚ. Η οδηγία αφορούσε την αμοιβαία αναγνώριση των διπλωμάτων, πιστοποιητικών και άλλων τίτλων των οδικών μεταφορέων εμπορευμάτων και μεταφορέων επιβατών, περιελάμβανε δε μέτρα για τη διευκόλυνση της πραγματικής ασκήσεως του δικαιώματος εγκαταστάσεως των εν λόγω μεταφορέων.
Το άρθρο 7 της οδηγίας ορίζει ότι τα κράτη μέλη έπρεπε να λάβουν τα μέτρα που είναι αναγκαία για να συμμορφωθούν προς την οδηγία πριν από την 1η Ιανουαρίου 1979, και να ενημερώσουν αμέσως περί αυτού την Επιτροπή. Τον Οκτώβριο του 1980, η Επιτροπή επέστησε την προσοχή της ιταλικής κυβερνήσεως επί του γεγονότος ότι η οδηγία δεν είχε ακόμη εφαρμοστεί και, επειδή δεν έλαβε καμία απάντηση σχετικά, η Επιτροπή διατύπωσε στις 15 Ιανουαρίου 1982 αιτιολογημένη γνώμη προς την ιταλική κυβέρνηση, ισχυριζόμενη ότι η εν λόγω κυβέρνηση παρέβη τις υποχρεώσεις της κατά τη συνθήκη ΕΟΚ. Επειδή καμία απάντηση δεν δόθηκε ούτε στην εν λόγω γνώμη, ασκήθηκε η παρούσα προσφυγή ενώπιον του Δικασηρίου.
Το Δεκέμβριο του 1982, η ιταλική κυβέρνηση ανέφερε με την αντίκρουση της ότι, προκειμένου να εφαρμόσει την οδηγία, ήταν αναγκαίο να κατατεθεί σχετικό νομοσχέδιο στο Κοινοβούλιο. Το νομοσχέδιο είχε ήδη εγκριθεί από επιτροπή, αλλά έπρεπε ακόμη να λάβει την έγκριση και της Γερουσίας. Πάντως, το εν λόγω νομοσχέδιο αφορούσε μόνο τη μεταφορά εμπορευμάτων. 'Αλλο νομοσχέδιο που αφορούσε τη μεταφορά προσώπων βρισκόταν υπό επεξεργασία. Φαίνεται όμως ότι λόγω της διαλύσεως του Κοινοβουλίου και των βουλευτικών εκλογών που επακολούθησαν, είναι απαραίτητη η κατάθεση νέου νομοσχεδίου, στο Δικαστήριο δε παρασχέθηκε η διευκρίνιση — που όμως δεν αποτελεί απάντηση στη γνώμη της Επιτροπής — ότι σύντομα πρόκειται να γίνουν ενέργειες, ώστε να κατατεθεί εκ νέου το νομοσχέδιο.
Επανειλημμένα το Δικαστήριο έχει δεχτεί ότι ένα κράτος μέλος δεν μπορεί να επικαλεστεί περιστάσεις ή πρακτική που υφίστανται στο εσωτερικό κοινοβουλευτικό ή νομικό του σύστημα για να δικαιολογήσει τη μη συμμόρφωση του με τις διατάξεις οδηγίας.
Φρονώ, συνεπώς, ότι το Δικαστήριο πρέπει να κάνει δεκτό το αναγνωριστικό αίτημα της Επιτροπής και η Ιταλική Δημοκρατία να καταδικαστεί στα δικαστικά έξοδα που συνεπάγεται η παρούσα προσφυγή.
(
1
)	Μετάφραση από τα αγγλικά.